Boris Čebotarev

Docent, PhDr. Boris Čebotarev (pôvodným menom Boris Vladimírovič Čebotarev; * 17. júl 1917, Aleksejevka,  Voronežská  gubernia, Rusko – † 14. február 1978, Plavecký Štvrtok) bol rusko-slovenský filológ, redaktor, odborný publicista a vysokoškolský pedagóg. Venoval sa najmä výučbe ruského jazyka, bol popredným rusistom na Slovensku. Bol autorom mnohých vysokoškolských učebníc a odborných publikácii.

Životopis

Osobný život 
Jeho otcom bol profesor Vladimír Čebotarev, pedagóg na Univerzite Komenského v Bratislave, matkou Nadežda, rod. Šramkovová, učiteľka ruského jazyka. Mal dve deti. S Rozáliou Svetoňovou  mal syna novinára PhDr. Pavla Svetoňa a s manželkou Irinou, rodenou Jerofejevovou  mal syna Nikitu.

Emigrácia 
Pochádzal z rodiny ruskej inteligencie. Do Česko-Slovenska prišiel roku 1922 ako päťročný s rodičmi z bývalého Sovietskeho zväzu. Jeho rodičia prišli s vlnou emigrantov, ktorí nesúhlasili s porevolučným vývojom v bývalom Rusku. Výber Československej republiky ako novej domoviny bol ovplyvnený projektom československej vlády – Ruskou pomocnou akciou realizovanou od roku 1921, ktorej cieľom bolo morálne a finančne pomôcť migrantom z bývalého cárskeho Ruska. Medzivojnové Československo sa tak stalo domovom pre státisíce migrantov z bývalého cárskeho Ruska. Centrom migrantov sa stala Praha. V Prahe ruskí, ale aj ukrajinskí a bieloruskí migranti zakladali svoje kultúrno-spoločenské spolky, vydávali svoje noviny a časopisy, realizovali svoje vedecko-výskumné aktivity.

Vzdelanie 
Základné vzdelanie získal na ruskej obecnej škole v Prahe. V rokoch 1930 – 1935 študoval na ruskom gymnáziu v Moravskej Třebovej a v rokoch 1935 – 1938 v Prahe. Po maturite v roku  1938 študoval právo na Karlovej univerzite v Prahe a v rokoch 1939 – 1943 ruský jazyk a literatúru na Filozofickej fakulte Univerzity Komenského v Bratislave. Titul PhDr. získal v roku 1943 a docentúru v roku 1963.

Vojnové roky 
V roku 1941 bol hlásateľom ruských správ v bratislavskom rozhlase. K tejto práci bol prinútený vtedajším režimom  pod hrozbou väznenia v koncentračnom tábore.  V roku 1942 pracoval vo firme Batex vo Svite.  V Poprade pôsobil ako stredoškolský profesor na Štátnej obchodnej akadémii v rokoch 1943 – 1944. Zapojil sa do protifašistického odboja, po vypuknutí Slovenského národného povstania v auguste 1944 odišiel do hôr  ako dobrovoľník do Pohroneskej doliny, prihlásil sa do radov Československej armády a bol nasadený na prvý obranný úsek  Telgárt – Červená Skala.  Po páde Banskej Bystrice bol v partizánskej jednotke plk. Staneka a kapitána Kvietinského. V decembri roku 1944 ho poslal Karol Šmidke  do Košíc, kde s  poslancom Oskarom Jeleňom pomáhal organizovať protifašistický odboj. Vo februári 1945 sa vrátil do oslobodeného Popradu. V marci bol sovietskymi orgánmi NKVD odvlečený a odsúdený na desať rokov do gulagu v Kemerovskej oblasti Sovietskeho zväzu. Po mnohých intervenciách ho po roku 1947 oslobodili a mohol sa vrátiť na Slovensko.

Pôsobenie v  školstve 
V rokoch 1948 – 1949 pôsobil v zahraničnom obchode, bol redaktorom vo vydavateľstvách Pravda, Obroda, Slovenský spisovateľ a súčasne prednášal ruský jazyk na Vysokej škole hospodárskych vied. Od roku 1958 sa stal vedúcim  Katedry jazykov Stavebnej fakulty  SVTŠ v Bratislave, kde sa zaslúžil o modernizáciu výučby jazykov.  Bol popredným rusistom na Slovensku, autorom a spoluautorom odborných príručiek, učebníc ruského jazyka na stredných školách, vysokoškolských učebníc pre technické odbory, ako aj rusko-slovenských technických slovníkov. Publikoval články z metodiky vyučovania ruského jazyka, o prekladoch z ruštiny a o pedagogických otázkach. bol vyznamenaný Radom SNP II. triedy. 

Boris Čebotarev je pochovaný na cintoríne v Slávičom údolí v Bratislave.

Publikačná činnosť (výber) 
Rusko-slovenský technický slovník. Bratislava 1956
Ruský jazyk audiovizuálne. Bratislava 1970
Ruština v obchodnom styku. Učebnica pre  1.-4. ročník SEŠ
Ruština pre technikov. Bratislava 1965
Ruština pre poslucháčov a vedeckých ašpirantov stavebnej fakulty. Bratislava 1967
Audioorálna ruská konverzácia pre pracovníkov v stavebníctve. Bratislava 1971
Ruský jazyk, odbor pozemné stavby. Bratislava 1974
Audioorálna učebnica ruštiny pre poslucháčov stavebnej fakulty – odbor konštrukcie a dopravné stavby. Bratislava 1976

Referencie

Externé odkazy 
Odborná učebnica
Obchodná akadémia Poprad 
Historický kalendár
Kalendár osobností 

Vyučujúci na Slovenskej technickej univerzite v Bratislave
Vyučujúci na Stavebnej fakulte Slovenskej technickej univerzity v Bratislave
Slovenskí vysokoškolskí pedagógovia